section_heading: Od osnutka do 1991.
paragraph_text: Povijest klupskog nogometa u Uskoplju počela je davne 1946. godine kada su, u rujnu, te godine zaljubljenici ovog sporta Nikola Juričević, Ante Tomić, Ivo Bradić, Stipo Smoljić i drugi, formirali Nogometni klub Sloga. Prve dvije godine Sloga nije nastupala u natjecanjima, igrali su prijateljske utakmice s momčadima iz susjednih gradova Bugojna, Travnika, Novog Travnika, da bi od 1948. godine sudjelovao u natjecanjima u zeničkom, sarajevskom i lašvanskom podsavezu. Prvu utakmicu Sloga je odigrala 20. ožujka 1947. protiv Iskre iz Bugojna. Prvi stadion u Uskoplju sagrađen je 1949. godine (na mjestu tvornice Borac, danas Vintex). Zahvaljujući Ivi Bradiću, uskopaljskom krojaču, koji je već tih godina bio povjerenik NK Dinama iz Zagreba, Sloga je od tog poznatog maksimirskog kluba dobila prvu kompletnu garnituru športske opreme.